**John H. Reuther** (17. maaliskuuta 1905, Iso-Britannia – 9. elokuuta 1984 New York, Yhdysvallat) oli amerikkalainen harmonikansoittaja ja soitinrakentaja, joka patentoi oman *uniform keyboard* -koskettimistojärjestelmänsä harmonikalle 1940. Hän julkaisi myös erään ensimmäisistä harmonikan korjaus- ja huolto-oppaista.

Tausta
------

Reuther oli syntyisin Britanniasta. Hänen perheensä muutti pian Uuteen-Seelantiin, mistä he muuttivat edelleen Yhdysvaltoihin vuonna 1920. John suoritti loppututkinnon sähkötekniikasta ja tutki akustiikkaa. Opiskeluaikoinaan Reuther alkoi valmistaa omia fonografilevyjä ja kokeilla erilaisia materiaaleja äänilevyjen valmistukseen. Näinä vuosina Reuther tutustui useisiin aikansa suuriin harmonikkataiteilijoihin, koska hän oli kysytty konserttien ja radiolähetysten äänittäjä. Äänitystehtävien myötä hän kiinnostui harmonikansoitosta ja harmonikasta instrumenttina itsekin.

Reutherin harmonikansoitonopettajana oli aluksi Frank Umbriaco ja myöhemmin Pietro Frosini. Saatuaan Frosinin vakuutetuksi innokkuudestaan harmonikkaopiskeluun, hän alkoi edistyä pian hyvää vauhtia. Häneltä kesti kuitenkin kymmenen vuotta harjoitella instrumenttia, ennen kuin hänet hyväksyttiin soittamaan Long Islandin elokuvateattereihin.

Ura
---

Reuther toimi sittemmin Yhdysvalloissa harmonikansoiton opettajana ja muusikkona. Hän aloitti opetustyön New Yorkissa aluksi Carl Fisher Music Housessa ja jatkoi opettajana Robotti-studioilla. Muutettuaan Wacoon Teksasiin Reuther perusti oman musiikkistudionsa opettaen siellä kymmenen vuotta. Opetuksen ohella hän sävelsi omia harjoituskappaleita opiskelijoilleen, joiden kautta hän pyrki havainnollistamaan musiikin käsitteitä yhä helpommin.

Reuther perusti harmonikka-alan lehden nimeltä *Accordion World* 1930-luvulla. Lehden toimintaan ja omistajiksi tulivat myöhemmin mukaan Lee Edwards ja hänen vaimonsa Anna Wall Edwards. Reuther jatkoi pitkän aikaa lehden johtajana ja toimittajana.

Uniform -koskettimisto
----------------------

Uniform (myös nimellä *checkerboard*) -koskettimisto perustui Paul von Jankón kehittämään ajatukseen pianokoskettimistosta. Koskettimisto koostuu kolmesta rivistä mustia ja valkoisia koskettimia ja sen myötä kaikkien sävelasteikkojen soittaminen samalla sormituksella on mahdollista. Soitin kehitettiin erityisesti pianoharmonikan kehittämiseksi. Reuther jätti koskettimistosta patenttihakemuksen numero 285 105 Yhdysvalloissa New Yorkissa 18. heinäkuuta 1939 ja patentti myönnettiin 4. heinäkuuta 1940.

Keskirivillä ovat sävelet C, D, E, F#, G#, ja A#/Bb, eli C:stä alkaen sävelet suuren sekunnin etäisyydellä toisistaan. Ulkoriveillä puolestaan ovat sävelet C#, D#, F, G, A ja H.

Järjestelmä oli hetken aikaa käytössä Yhdysvalloissa 1940-luvulla. Tunnetuimpia järjestelmää käyttäneitä harmonikansoittajia olivat skotlantilainen Jimmy Blair, norjalainen Sven Tollefsen sekä sokea jazz-pianisti ja säveltäjä George Shearing.

Kirjallinen tuotanto
--------------------

* Reuther, John: *Reuther Method For The Univorm Keyboard Accordion*. , 1948. (englanniksi)
* Reuther, John: *Accordion Repairs Made Easy*. New York: O. Pagani & Bro. Inc / Ernest Deffner Publications, 1956. Kirjan esittely (viitattu 13. huhtikuuta 2008). (englanniksi)

Yksityiselämä
-------------

Eddie Chavez on kuvannut Reutheria rakastettavaksi persoonaksi ja tarinankertojaksi, jolla oli laaja varasto kuuluisiin harmonikkapersoonallisuuksiin liittyviä tarinoita. Hän tunsi henkilökohtaisesti Pietro ja Guido Deiron, Anthony Galla-Rinin, Charles Magnanten, Charles Nunzion ja monet muut aikansa suurina pidetyistä harmonikkataiteilijoista. Hän oli Frosinin läheinen ystävä sen lisäksi että hän oli ollut tämän oppilas.

Elämänsä loppupuolella Reuther asui Floridassa. Hän menehtyi sydänkohtaukseen ollessaan lomamatkalla New Yorkissa.

Lähteet
-------

1. 1 2 3 4 5 6  Ronald Flynn, Edward Chavez, Edwin Davison: *The Golden Age of Accordion*, s. 166-168. Eddie Chavez: A memorial tribute to John Reuther. San Antonio, TX: Burke Publishing Company, 1992. ISBN 0962589918. (englanniksi)
2. ↑  John H. Reuther: The Uniform Keyboard.  *Musical Merchandise Magazine*, s. 27, 32.  MAP Editions. Artikkelin verkkoversio.  (Arkistoitu – Internet Archive)
3. ↑  Stanley Sadie (toim.): *The New Grove Dictionary of Music and Musicians(Second edition); Accordion*. MacMillan. (englanniksi)
4. ↑  Musical instrument. *Patenttihakemus 2,203,393*.  4. heinäkuuta 1940. United States Patent Office. Viitattu 13. huhtikuuta 2008. (englanniksi)[vanhentunut linkki]
5. ↑  Robotti / Reuther / Uniform Keyboard Accordion *red-bean.com*.  Arkistoitu 22.10.2007. Viitattu 13. huhtikuuta 2008. (englanniksi)
6. ↑  Rob Howard: An A to Z to Accordion and Related Instruments  2004. MusicForAccordion.com. Viitattu 13. huhtikuuta 2008. (englanniksi)

Aiheesta muualla
----------------

* Reutherin kirjoittama artikkeli, mukana kuva hänestä ja uniform-järjestelmäkoskettimistoisista harmonikoista (Arkistoitu – Internet Archive)